<classify> NA AYOUB HINJO KWA urahisi tu, inaaminika kwa kiasi kikubwa Watanzania hatuna utofauti na Waingereza, hata hivyo labda kwa vitu vichache tu. Kama mchezo wa soka ungekuwa unachezwa midomoni basi England wangekuwa mabingwa katika kila mashindano au michuano iwe ya Ulaya au dunia, wale watu wanaongea haswa. Siku moja, rafiki yangu aliwahi kuniambia kuwa tofauti ya Waingereza na Watanzania ni ndui tu, kila kitu walichonacho nasi tunacho, wala sipingani naye. Ni mafundi wa kuongea sisi, maneno ya nusu kurasa tunaweza kuyaelezea kwa zaidi ya masaa 12 na usichoke kutusikiliza. Tunapenda sifa, tunapenda hadhi, tunapenda mno kuwa juu na bora kuliko wengine. Kama unavyoiona Ligi Kuu England ikiwa na thamani zaidi duniani lakini si lolote mbele ya La Liga, ndivyo ilivyo kwetu na Uganda. Hapa tuna ligi yenye thamani, lakini ubora ni sifuri. Mbali ya hivyo, sote tuna tabia moja inayofanana, unafki. Ndio, Watanzania ni wanafki wazuri kama ilivyo kwa Waingereza, sekunde tutamzoea Chirwa, sekunde tena tutamsifia na kumfananisha hata na Ronaldo de Lima, nani anajali? Jeuri ya Waingereza inaanza kujengwa kuanzia kwenye vyombo vyao vya habari, kila kitu kinaanzia hapo na kusambaa duniani kote. Tazama Waingereza wanavyoaibika leo hii. Mark Clattenburg, miongoni mwa viumbe bora zaidi kuwahi kuwashuhudia wakichezesha mpira ukiachana na Pierluigi Collina, ameachana na ligi yao na kwenda Saudi Arabia. Kwa haraka haraka, unaweza kuona ni uamuzi wa kijuha kufanywa na Clattenburg, lakini ukweli ni kuwa, England ndio wamebaki na Ujuha kwa kumkosa refa wa kiwango cha Mark kwenye ligi yao. Clattenburg yuko Saudi Arabia, taifa linalokamata nafasi ya 69 kwenye viwango vya soka duniani, mara ya mwisho walikuwa vibonde katika fainali za Kombe la Dunia mwaka huu zilizofanyika nchini Urusi, Mark amekwenda huko, tena akiwa na miaka 41, nini kimejificha nyuma ya hili? Hela? Huenda ikawa ni sababu ya msingi, kule Saudi Arabia analipwa mara mbili ya alichokuwa akilipwa kwenye Premier League, pauni 500,000 kwa mwaka, tena bila kukatwa kodi, ni pesa nyingi mno! Lakini ni Waingereza pekee watayoisema kwa wingi sababu hii, na watasema hivi kwa sababu, upo ukweli unaowatafuna kwenye vifua vyao na hawako tayari kuuamini. Kuna kitu cha kwanza Clattenburg alichokifata Saudi Arabia kabla ya pesa, angekuwa mtu wa tamaa ya hela, hata Alexis Sanchez asingepata zawadi ya lile bao la mkono dhidi ya Hull City, Mark angeshatua China, tangu Januari mwaka jana. Wachina walimuahidi hela nyingi sana, lakini Saudi Arabia ameahidiwa heshima na fedha. Kwa bahati mbaya sana Waingereza walimnyima vitu hivi viwili kwa pamoja. Leo hii, chini ya mkono wake wa kushoto, kuna tattoo ya Kombe la Ligi ya Mabingwa, Ulaya na maneno Final Milano 2016. Juu kidogo, kwenye mkono huo huo wa kushoto, kuna tattoo nyingine ya Kombe la Euro na maneno haya Uefa Euro 2016 France. Umeshawahi kujiuliza kwanini mwili wa Clattenburg hauna tattoo yenye maneno ya Kombe la FA? Ni kombe dogo? Huenda, lakini angeweza kuwa nalo ili kuiweka kumbukumbu ya mwaka 2016. Kuchezesha fainali tatu kubwa kwa mwaka ni jambo kubwa sana kwa kila refa unayemuona leo hii duniani, kwanini Clattenburg ameamua kuua kumbukumbu zake za mwaka 2016? Jibu ni moja tu, hana sababu ya kujivunia kitu kingine kutoka England zaidi ya Utaifa tu. Tangu mwaka 2004 ajiunge rasmi na chama cha marefa nchini humo, PGMO, Clattenburg ameishi kivyake vyake sana. Hakuna aliyemjali, kila mtu alimchukulia kawaida sana, kama si juhudi zake binafsi, huenda leo hii Clattenburg asingekuwa mwanadamu huyu tunayemfahamu. Kama si amri ya Pierluigi Collina, ile fainali ya Euro, Clattenburg angeisikia tu kwenye bomba. Chaguo la Waiingereza lilikuwa ni Martin Atkinson, ndiye mtu pekee waliyempendekeza kuchezesha michuano ile. Lakini ilibidi Collina kuamuru England wapeleke marefa wawili ili Clattenburg awepo, ni mtu anayemuamini sana na hata taarifa ya kumteua kuchezesha fainali, alimpigia kwa simu yake. Clattenburg ni binadamu kama mimi na wewe, ana moyo kama wako na wangu, anachukia pia. Sikushangaa hata kidogo alipoitosa England hata kabla msimu haujamalizika, amechagua kinachomfaa. Kule Saudi Arabia atachukua nafasi ya Howard Webb, kila kitu atakuwa ameshaelezwa. Zaidi ya upya wa mazingira, Webb atakuwa ameshamkabidhi kiti cha Ufalme, acha akale maisha! Chama cha marefa England kilitoa ujumbe wa kumsifia Clattenburg kwa kazi kubwa aliyoifanya nchini kwao, ni leo wanatambua kuwa kuna tofauti kubwa kati ya Clattenburg na kina Mike Dean, Unafki utawaumiza sana! Binafsi nitamkumbuka sana Clattenburg kwa tukio la mwaka 2009, Manchester City wakicheza na Bolton. Unajua ilikuaje? Craig Bellamy alishamchosha kwa utukutu wake uwanjani, akataka kumtoa. Kabla ya kumpa kadi ya pili ya njano, alisimamisha mchezo na kukimbia hadi kwenye bechi la City na kuwauliza, Hivi mnafanyaje kazi na Bellamy wiki nzima? Alipokosa majibu, akageuka na kadi nyekundu ya moja kwa moja. Hakika England inaku-miss Clattenburg.  <topic>: michezo 